Taalgebruik: proe of smaak?Argieffoto (Foto: civilhetes, Pixabay) Gebruikers van Afrikaans struikel soms oor die verskil in gebruik tussen “proe” en “smaak”. Taaltoffie stel ondersoek in: Die Engelse werkwoord taste is in Afrikaans proe in die sin ek proe iets, en smaak in die sin iets smaak lekker, maar die kos proe heerlik is al só ingeburger dat proe maar soms as sinoniem vir smaak toegelaat kan word, solank dit nie smaak verdring nie. Proe is ietwat meer gemoedelik en informeel. Vergelyk ook: tasty smaaklik: iets het ŉ lekker smaak tasteful smaakvol (wat “elegant” of “met ŉ kunssin” beteken): Die vrou is smaakvol geklee, en haar huis is ewe smaakvol gemeubileer in good taste dit getuig/spreek van goeie smaak, dit is goeie smaak en is met goeie smaak of smaakvol aangebied. Die teenoorgestelde is smakeloos [NIE: dit is in slegte/swak smaak] OOK: onsmaaklik x smaakloos x smakeloos ŉ Onaangename of afstootlike voorval is onsmaaklik. Kos wat na niks proe nie, is smaakloos (teenoorgestelde van smaaklik); en byvoorbeeld versierings is smaakloos (teenoorgestelde van smaakvol). Smakeloos is die verouderde vorm van smaakloos (figuurlik) Hierdie brokkie is gepubliseer in die boek: Skryf Afrikaans van A tot Z Uitgewer: Pharos Prys: R425-00* * Prys onderhewig aan verandering